福州官學，級分府、縣。府學又謂州學。府學以唐開元中設。大歷八年，觀察使李椅移建於城南興賢坊。乾寧元年，觀察使王潮於州置四門義學。梁龍德元年，閩王王審知置四門學。吳越時作新宮，號使學。宋初，學制廢壞。太平興國中，轉運使楊克讓始作孔子廟。景佑四年，權州事謝微表請於朝，立爲學，從之。 府學以外，則書院及鄉學、義學、學館、私塾之教。宋時閩都，儒教斯盛，學舍羅佈，閩學之要地也。書院諸處，若三山、拙齋、濂江、竹林。兩宋文狀元十人，武狀元十有一。計恩科狀元，則文者十有八名，武者十有二名。進士二千二百四十有七。文教及元寢聲，而有明復鳴。福州府內書院計有廿。清則廿三。鼇峰、鳳池、正誼、致用，謂之四大書院。董書院者，山長。